KIRJALLINEN KYSYMYS E-0405/03 esittäjä(t): Jan Dhaene (Verts/ALE) komissiolle. Kansainvälinen Sentiers de l'Europe -arkkitehtuurikilpailu.



Virallinen lehti nro 268 E , 07/11/2003 s. 0098 - 0099



KIRJALLINEN KYSYMYS E-0405/03 esittäjä(t): Jan Dhaene (Verts/ALE) komissiolle (17. helmikuuta 2003) Aihe: Kansainvälinen Sentiers de l'Europe -arkkitehtuurikilpailu Euroopan komissio ja Bruxelles-Capitale -alue esittivät kilpailukutsun ja rahoittivat puoliksi kansainvälisen Les Sentiers de l'Europe -arkkitehtuurikilpailun vuonna 1997. Kilpailun voitti Aukett + Art & Build. Eräs kilpailija sekä komissio tekivät valituksen kilpailussa sovellettavien, direktiivin 92/50/ETY(1) 13 artiklan mukaisten sääntöjen noudattamisesta, minkä jälkeen Belgian viranomaiset päättivät 12. huhtikuuta 2001 purkaa riidanalaisen sopimuksen. Belgian viranomaiset hyväksyivät (maanantai 24. heinäkuuta 2000 illalla) arkkitehtitoimisto ODC:n palvelusopimustarjouksen l'Union européenne -aukion rakennustöiden toteuttamisesta (ts. rakennustöiden kustannuksiksi 2 478 935 euroa). l'Union européenne -aukio oli yksi Sentiers de l'Europe -arkkitehtuurikilpailussa suunniteltavista kohteista. Aikooko Euroopan komissio vaatia Bruxelles-Capitale-aluetta korvaamaan komission rahoittaman puoliskon Les Sentiers de l'Europe -arkkitehtuurikilpailun kustannuksista sillä perusteella, että Belgian valtio on hyväksynyt komission vaateet (ks. Euroopan komission sisämarkkinoiden PO:n 19. helmikuuta 2001 päivätty kirje kilpailussa kolmanneksi sijoittuneelle Jill Michielssenille)? Onko l'Union européenne -aukion (J. REY -aukio) suunnittelemisesta tehty arkkitehtitoimisto ODC:n kanssa sopimus julkisia palveluhankintoja koskevien sopimusten tekomenettelyjen yhteensovittamisesta 18. kesäkuuta 1992 annetun neuvoston direktiivin 92/50/ETY säännöksiä noudattaen? (1) EYVL L 209, 24.7.1992, s. 1. Neil Kinnockin komission puolesta antama vastaus (21. toukokuuta 2003) Parlamentin jäsenen ensimmäinen kysymys koskee kansainvälistä Les Sentiers de l'Europe -arkkitehtuurikilpailua, josta on tehty valitus komissiolle. Tutkittuaan asiaa komissio lähetti Belgian kuningaskunnalle perustellun lausunnon 9. helmikuuta 2001. Tämän jälkeen Belgian viranomaiset päättivät purkaa sopimuksen kilpailun voittajan kanssa ja myönsivät, että komission esittämät huomautukset olivat aiheellisia. Valitusmenettely päättyi komission 24. huhtikuuta 2002 tekemään päätökseen. Eurooppalaisten instituutioiden kilpailua varten maksamasta 150 000 euron määrästä käytettiin kilpailun järjestämisestä aiheutuviin hallinnollisiin ja logistisiin kustannuksiin 101 875 euroa ja parhaille hankkeille myönnettyihin palkintoihin 48 125 euroa, josta 17 500 euroa maksettiin voittajalle. Varojen palauttamista voidaan vaatia vain viimeksi mainitun summan osalta. Brysselin alueelle lähetetään kirje alueen aikeiden varmistamiseksi ja maksun palauttamista vaaditaan, jos se on asianmukaista. Toiseksi parlamentin jäsen haluaa tietää, noudatettiinko 18. kesäkuuta 1992 annetun neuvoston direktiivin 92/50/ETY säännöksiä tehtäessä erästä toista, l'Union européenne -aukion suunnittelututkimusta koskevaa palvelusopimusta. Komissio on yhteydessä Belgian viranomaisiin tutkiakseen asiaa ja arvioidakseen erityisesti, onko sopimus direktiivissä asetettujen taloudellisten kynnysehtojen mukainen.